Valášek, Tomáš, poslanec NR SR (2021-11-30):
Veľká vďaka, pán predseda. Čo sledujeme týmto návrhom zmeny Trestného zákona? Sledujeme tým nič viac, nič menej, než modernizáciu definície zákona o znásilnení. V súčasnosti totiž platí na Slovensku podľa platnej legislatívy, že sexuálna aktivita je znásilnením len za podmienky, ak pri nej došlo k násiliu, teda vo forme použitia nátlaku fyzickej sily, vyhrážok, alebo ak sa preživšia osoba nemohla brániť. Táto zastaralá vízia tak trošku vychádza z predstavy znásilnenia ako z prípadu, kedy na ženu z parku vyskočí neznámy muž a pomocou fyzickej sily ju donúti k pohlavnému styku napriek jej kriku. Podotýkam, že tieto prípady sú veľmi zriedkavé. Štatistika hovorí, že na Slovensku máme minulý rok, rok 2020, 93 prípadov znásilnenia, pretože znásilnenie definujeme takto úzko a staromódne, ako ho definujeme. V realite sa však v prieskumoch ženy vyjadrujú oveľa častejšie, že sa znásilnením a inými formami sexuálneho násilia stretli. Podľa prieskumov, aktuálnych prieskumov, ktoré sú k dispozícii, zhruba 5 000 žien vo veku 18 až 70 rokov sa vyjadrilo, že zažili nejakú formu sexuálneho násilia, 38 z nich explicitne znásilnenie. Čo je teda vysvetlením pre ten nesúlad, pre tú nezrovnalosť? Ako to, že na Slovensku je súdených či trestaných alebo hlásených len 93 prípadov znásilnenia, ale doslova tisíce žien evidujú alebo stovky žien hovoria, že znásilnenie naozaj reálne zažili? Opäť, kľúč leží v tej takej zastaranej definícii znásilnenia, ktorú zákon Slovenskej republiky aktuálne obsahuje. Sexuálna aktivita zďaleka nie je len tou stereotypickou predstavou ženy v parku, na ktorú vyskočí neznámy muž. Bohužiaľ, oveľa častejšou formou znásilnenia, oveľa častejšie k nej prichádza v situácii, kedy je tá druhá osoba, ten násilník obeti dobre známa, často je to manžel, často je to iný rodinný príslušník rodiny, ktorý je v rodinnom či príbuzenskom vzťahu, v ktorom je tá preživšia osoba závislá alebo je s ním v nerovnakom mocenskom postavení. Z tejto povahy, z tejto situácie vyplýva, že na vynútenie sexuálneho vzťahu často ani netreba násilie. Ak je tu situácia v závislosti, prípadne situácia naznačeného násilia, tak aj samotná táto situácia môže byť natoľko silná, že si vie týmto spôsobom násilník vynútiť sexuálny styk. Preto formou tohto zákona navrhujeme redefiníciu znásilnenia, ak teda podporíte túto navrhovanú redefiníciu, tak za znásilnenie sa bude považovať sexuálna aktivita, v ktorej neprišlo k súhlasu zúčastnených osôb. Aby som možno predišiel niektorým stereotypom, ktoré sa v diskusii objavujú, nehovoríme, samozrejme, o nejakom písomnom súhlase, bavíme sa o súhlase či vyjadrujeme verbálne či kľudne aj neverbálne, ale musí byť jasné, že tam, že tomu aktu predchádzalo jasné áno a zároveň to musí byť akt alebo áno súhlas, ktorý je odvolateľný. Neznamená, že ak niekto dá o ôsmej večer súhlas a potom o tretej zoberie späť, že platí to, čo odznelo o ôsmej, a to, čo odznelo o tretej ráno už zrazu nejakým spôsobom platné nemá byť. To, čo ešte upravuje náš zákon, upravujeme definíciu skutkovej podstaty znásilnenia tak, aby bral do úvahy fakt, že znásilnenie nemusí byť len aktom súlože medzi mužom a ženou a že máme, bohužiaľ, aj na Slovensku prípady, kedy obeťami znásilnenia sú aj muži a kedy je to situácia muž a muž a v tom prípade podľa platnej legislatívy k znásilneniu neprišlo, čo by bolo novinkou pre tých, ktorí boli obeťami týchto činov. Preto upravujeme skutkovú podstatu alebo definíciu skutkovej podstaty znásilnenia tak, aby zahrnula aj tieto prípady. A zároveň úplne na koniec opäť, modernizujeme platnú legislatívu tým, že definujeme novú samostatnú skutkovú podstatu prečinu sexuálneho obťažovania, pretože si myslíme, že platí, že takáto kategória sexuálneho obťažovania alebo akty sexuálneho obťažovania sú niečím, nad čím by sme nemali takpovediac mávnuť rukou a riešiť ich tak, ako je súčasná alternatíva, pardon, legislatíva rieši v podstate nejakou formou ospravedlnenia či odpustenia. Myslíme si, že sú to skutky a činy, ktoré by mali byť, ktorým by mala byť poskytnutá osobitná zvýšená ochrana a preto si myslíme, že si zaslúžia novú definíciu trestného činu sexuálneho obťažovania. Po tretie, myslíme, aby som bol úplne presný, správanie sexuálneho charakteru, ktoré vytvára zastrašujúce, nepriateľské, ponižujúce, zneucťujúce alebo urážlivé prostredie a myslíme si, že takéto správanie by tak isto malo byť potrestané v zákone, na čo momentálna legislatíva nemyslí. Toľko k podstate návrhu a k obsahu návrhu, aj k tým dôvodom, pán predsedajúci. Vďaka za slovo.